text: Fernandez Díaz reclama la retirada de pancartes i banderoles de Maragall a Barcelona
  El President del Grup Parlamentari del PPC i president del grup municipal del PP a l'Ajuntament de Barcelona, Alberto Fernández Díaz, ha reclamat al líder socialista i candidat a la presidència de la Generalitat, Pasqual Maragall, que retiri les banderoles i pancartes que té penjades als carrers de Barcelona. Férnandez Díaz ha denunciat Maragall de "fer el mateix que critica als altres, i infringir la normativa municipal".
  Segons el líder popular, "Maragall es desautoritza quan fa el que critica dels altres" i ha recordat que "fa un any" el president del PSC "va criticar CiU per col·locar banderoles" d'Artur Mas als carrers de la capital. Llavors l'Ajuntament va exigir-ne la retirada, ja que per una banda s'incomplien les ordenances municipals, i per l'altra perquè, segons el consistori, "CIU els havia enganyat en no avisar-los del contingut electoral" que duien. Aquest fet, per a Fernández Díaz ratifica l'incompliment del PSC i assegura que l'Ajuntament ha de procedir a la retirada de les banderoles si abans no ho fa el mateix partit. Actualment, l'ús de banderoles a la ciutat de Barcelona està limitat a la publicitat d'actes culturals i esportius, segons el president del grup municipal del PP. Fernández Díaz ha explicat, a més, que la instal·lació de propaganda electoral està limitada al període electoral, que marca la Junta Electoral. El dirigent del PPC també ha assenyalat que en "les passades eleccions al Parlament la formació del PSC, segons la Sindicatura de Comptes de Catalunya i el Tribunal Constitucional, va superar els límits màxims de despeses electorals establerts en la legislació vigent". I ha remarcat que "va sobrepassar en un 77,4% les despeses per operacions ordinàries, en un 124,71% les despeses en publicitat exterior i en un 202% les de publicitat en premsa i emissores de ràdio privades".